Pelle Dragsted (EL), 2023-04-18:
Mange tak.
Som det har fremgået, er det her forslag jo en udmøntning af den aftale om inflationshjælp, som blev lavet for nogle måneder siden.
Det er en aftale, som Enhedslisten står uden for, og det gør vi af flere årsager.
Det gør vi bl.a., fordi vi mener, det er en meget utilstrækkelig aftale.
Alt for mange borgere efterlades på perronen med stigende priser og regninger, og det gælder ikke mindst vores førtidspensionister, som står i en utrolig svær situation.
Det gælder studerende, som ikke får hjælp, men det gælder sådan set også mange lavtlønnede og deltidsarbejdende, som kæmper med de høje priser og med at få økonomien til at hænge sammen i hverdagen.
De fleste af de grupper må se langt efter hjælp fra regeringen.
Det er, ikke mindst fordi regeringen ikke har været parate til at finde pengene der, hvor de er, nemlig hos dem, der tjener tykt på inflationen, for det må vi ikke glemme.
Vi snakker meget om dem, der bliver ramt af inflationen, men der er både vindere og tabere i den økonomiske situation, vi har nu.
Altså, de penge, som kommer op af lommen på borgerne, forsvinder jo ikke ud i den blå luft.
De forsvinder ned i lommen på store selskaber, som spinder guld på inflationen, for at sige det, som det er.
Derfor har vi også i Enhedslisten allerede for et år siden foreslået at lægge en bred engangsskat på de her såkaldte inflationsbaroner og deres overnormale profitter.
Og for dem, der er uklare på, hvad overnormal profit er, så er det et begreb, der dækker den del af overskuddet i en virksomhed, som ligger ud over normalforrentningen.
En skat på bare en lille del af det her ekstraordinære overskud, som de her selskaber har høstet, ville have indbragt op til 25 mia. kr., som vi kunne have omfordelt tilbage i lommen på nogle af de borgere, som har lave eller almindelige indkomster, endda helt uden at puste til inflationen.
På den måde kunne vi have omfordelt inflationens byrder på en mere rimelig måde.
Det gør vi ikke, og når vi ikke gør det, er det også politik.
Det er også politik at se til, hvis nogle bliver hovedrige på inflation, mens andre bliver fattige.
Men hovedårsagen til, at vi ikke er med i aftalen, er – og det er også det, jeg har været lidt inde på i mine spørgsmål – at den jo langt hen ad vejen også er finansieret ved at afskaffe det midlertidige børnetilskud til de allerfattigste familier i det her land.
Der var jo ellers en aftale om forlængelse, som Socialdemokraterne, den daværende regering, havde indgået sidste sommer, og som der jo sådan set, som Venstres ordfører også var inde på, var flertal for efter et valg, og som selvfølgelig burde have været gennemført.
Socialdemokraterne burde have stået ved aftalen, også hvis de inviterede andre partier med i regeringen.
Det synes jeg ville være ordentlig forligsrespekt, men det gjorde man ikke.
Èn ting er – og det har jeg også gjort gældende – at man ligesom gør det her og snupper de her penge fra de fattigste familier.
For de fattige familier, der oplever det, må det være lidt af en våd klud i ansigtet at høre, at folk står og snakker om hjælp og en håndsrækning, for realiteten er, at tusinder af fattige familier i det her land i de her måneder mister penge.
De bliver fattigere, end de var før, så lad venligst være med at kalde det for hjælp.
Det er så også kommet frem, som vi har diskuteret her, at man med den her inflationshjælp, som tager fra de allerfattigste, altså så giver penge til nogle, som måske egentlig ikke har så meget brug for det.
Vi har sådan set ikke ondt noget sted, heller ikke omme bagi, fordi nogle mennesker på ressourceforløbsydelse får en check.
Men når man tager pengene fra de fattigste, synes vi ærlig talt ikke, at det er særlig gennemtænkt.
I Enhedslisten har vi været i tvivl om, hvorvidt vi skulle stemme for det her forslag, fordi der er den historik bag det, som der er, men det gør vi nok, fordi regeringen jo desværre endegyldigt er løbet fra den her aftale om en midlertidig børnecheck.
Men lad venligst være med at kalde det for hjælp; det er det ikke.
Regeringen og ikke mindst Socialdemokraterne er løbet fra en aftale og har dermed svigtet de fattigste familier i det her land.
Og det er sådan set grundhistorien bag det her.